Dubrovnik, 22. studenoga 2024.

Nn: Neobične priče o dvjema ženama i jednoj obitelji

Na: U Kneževu dvoru otvorena izložba „Pogled kroz Portret Marije Ghetaldi-Gondola“

Dubrovački muzeji, u suradnji s Hrvatskim restauratorskim zavodom, u petak, 22. studenoga 2024. u Kneževu dvoru otvorili su izložbu „Pogled kroz Portret Marije Ghetaldi-Gondola“*.* Autorica izložbe je viša kustosica Dubrovačkih muzeja Lucija Vuković, a stručni suradnici Ljubo Gamulin, Barbara Knežević-Kuzman i Nađa Lučić iz Hrvatskog restauratorskog zavoda.

Portret Marije Ghetaldi-Gondola Carmela Reggia, nastao oko 1812. godine, bio je izložen u stalnom postavu u Glazbenoj dvorani Kulturno-povijesnog muzeja u Kneževu dvoru. Na portretu je zamijećena pukotina te je, kao jedan od iznimno vrijednih predmeta iz stalnog postava Muzeja, 2023. godine upućen na konzervaciju – restauraciju u Restauratorski odjel Dubrovnik Hrvatskoga restauratorskog zavoda. Pri pregledu stručnjaka uočen je nesvakidašnji detalj: tamni obris oka na području vrata portretirane žene. S pomoću niza neinvazivnih istraživačkih metoda otkriven je rijedak nalaz: postojanje ranije slike ispod bojenog sloja. Ispod Portreta Marije Ghetaldi-Gondola nalazi se drugi ženski portret, a uz njega djelomice čitljiv natpis koji otkriva tko je portretirana žena: Frana Gondola rođena Bona. To je bio tek početak raspletanja neobične priče o dvjema ženama i jednoj obitelji.

Zahvaljujući rezultatima konzervatorsko-restauratorskih radova omogućena je kontekstualizacija ovog djela i upućivanje na pripadnost zaokruženoj cjelini portreta austrijskog slikara Franza Xavera Spana iz Zbirke slikarstva Kulturno-povijesnog muzeja. Arhivskim i povijesnim istraživanjima otkrivaju se i donose manje poznati detalji iz povijesti dubrovačkih vlastelinskih obitelji Ghetaldi i Gondola. Osim slikarskih djela, izložba predstavlja proces i rezultate provedenih konzervatorsko-restauratorskih radova. Na otvaranju izložbe koja se u Kneževu dvoru može pogledatu do 31. ožujka 2025., govorile su autorica Lucija Vuković, pročelnica Službe za odjele izvan Zagreba Hrvatskog restauratorskog zavoda Ivana Svedružić Šeparović, a otvorila ju je ravnateljica Dubrovačkih muzeja dr. sc, Marija Šiša-Vivek.

Autori tekstova izložbe su Ljubo Gamulin, Nađa Lučić i Lucija Vuković. Likovni postav potpisuju Lucija Vuković i Ljubo Gamulin, koji je radi i grafičko oblikovanje. Za konzervatorsko-restauratorske radove zaslužni su: Barbara Knežević Kuzman (voditeljica programa), Matea Bačić, Antonio Blašković, Ljubo Gamulin, Pino Gamulin, Katija Kovačić Karamatić, Nađa Lučić, Domagoj Mudronja, Hrvoje Smoljan, Alen Škomrlj i Goran Tomljenović, dok su na tehničkom postavu izložbe radili: Pasko Burin, Željko Ćatić, Mišo Lečić, Mišo Kukuruzović i Ivan Mladošić.
Izložba je realizirana u suradnji s Hrvatskim restauratorskim zavodom, a uz potporu Grada Dubrovnika i Ministarstva kulture i medija Republike Hrvatske.